Nde kiʼna nuu,
xá daa,
tuu Ia nani Tnuʼu Ianyuux.
Kunduu Ia nani Tnuʼu Ianyuux xiʼin Ianyuux.
Te Ia nani Tnuʼu Ianyuux kuu Ianyuux.
Antecas xa kuaʼa ntdaa xa io,
te n‑xo tuu Tnuʼu Ianyuux xiʼin Ianyuux.
N‑kidavaʼa Ianyuux xiʼin mee‑ia ntdaa xa io.
Ni ɨɨn xa io ña n‑kidavaʼa meni Ianyuux.
Xiʼin Ia nani Tnuʼu Ianyuux n‑kidavaʼa Ianyuux ntdaa xa io.
Kida Ia nani Tnuʼu Ianyuux xa xtuu ñayiu.
Kida‑ia xa kutnuni ini ñayiu xa kuu xandaa.
Ná kuu luz vaʼa ka koko,
da kuu Tnuʼu Ianyuux.
Koko luz vaʼa ka koko nuu nee,
te ña n‑kuaʼa nuu nee xa chidaʼu‑i luz vaʼa ka koko.
Te n‑xee ɨɨn seyɨɨ n‑tundaʼa Ianyuux.
Nani‑s Sua.
N‑xee‑s xa jaʼan ndaa‑s xaxeʼe luz vaʼa ka koko.
N‑jaʼan ndaa‑s xaxeʼe luz vaʼa ka koko,
xa na jandixa koio ntdaa ñayiu luz jan.
Sua,
ñatu n‑kuu‑s luz vaʼa ka koko.
Diko ni n‑xee‑s xa jaʼan ndaa‑s xaxeʼe luz jan.
Te luz vaʼa ka koko,
luz ndaa,
n‑kixee ñuñayiu.
Kida‑ia xa kutnuni ini ntdaa ñayiu xa kuu xandaa.
N‑xo tuu Tnuʼu Ianyuux ñuñayiu.
Xiʼin mee‑ia n‑kidavaʼa‑ia xiʼin Ianyuux ñuñayiu.
Ko ña n‑ka kutnuni ini ñayiu ñuñayiu jundu kuu‑ia.
N‑kixee‑ia ñuñayiu,
ko ñayiu n‑kidavaʼa‑ia,
ña n‑ka xeka vaʼa‑i‑ia.
Dava‑i,
joon,
n‑ka xeka vaʼa‑i‑ia,
n‑ka jandixa‑i‑ia.
Te xaxeʼe xa n‑ka jandixa‑i‑ia,
te n‑kida‑ia xa n‑ka nduu‑i daʼya Ianyuux.
Ña ka kuu daʼya Ianyuux ná ka kuu daʼya ñayiu.
Chi daʼya ñayiu ka kaku‑i hora tuu ɨɨn seyɨɨ xiʼin ñadɨʼɨ‑s.
Ka kaku‑i xaxeʼe xa juini ɨɨn seyɨɨ xa koo daʼya.
Ko daʼya Ianyuux,
ka kuu‑i daʼya‑ia xaxeʼe xa n‑kida‑ia xa n‑ka nduu‑i daʼya‑ia.
Ia nani Tnuʼu Ianyuux,
n‑kixee‑ia ñuñayiu.
N‑kaku‑ia ná ka kaku mee‑ro,
te n‑xo tuu‑ia xiʼin‑ro.
N‑ka xo ndeʼa‑da xa Ia kunxaʼnu ka kuu‑ia.
Ia kunxaʼnu ka kuu‑ia,
te medini‑ia kudaʼya ñaʼa Taa‑ia Ianyuux.
N‑ka xo ndeʼa‑da xa xemani ñaʼa‑ia mee‑ro,
te kundau ini ñaʼa‑ia mee‑ro,
te jaʼan‑ia xa kuu xandaa.
Te n‑jaʼan ndaa Sua xaxeʼe‑ia hora n‑kana‑s:
—Se yaʼa kuu se n‑kakuneʼe‑da nuu‑n.
N‑jaʼan‑da xa juindodo nuu mee‑da nuu mee‑ia kixee,
ko taxnuni ka mee‑ia dada mee‑da.
Chi antecas xa kuaʼa ntdaa xa io,
te xá daa tuu‑ia.
Te kueʼe xa kueʼe xa n‑taxi‑ia.
Xá n‑ka tnɨɨ‑ro,
ntdaa‑ro,
xamani‑ia xiʼin xamani‑ia.
Chi tnuʼu n‑taʼu tniu Ianyuux,
n‑taxi Ianyuux xiʼin Moisés.
Te xamani‑ia xiʼin xa kuu xandaa,
n‑taxi‑ia xiʼin Jesucristu.
Nuncas ña n‑xini ni ɨɨn ñayiu Ianyuux,
xiʼin nuu‑i.
Idini Daʼya Yɨɨ Ianyuux,
n‑kida‑ia xa jini‑ro Ianyuux.
Kunduu‑ia xiʼin Taa‑ia Ianyuux,
te dandeʼa ñaʼa‑ia Taa‑ia Ianyuux mee‑ro.